Diari Oficial de la Generalitat Valenciana


Sumari del DOGV 246, del 25-04-1985 (1985/804196)

ORDRE de 29 de març de 1985 de la Conselleria de Sanitat, Seguretat Social i Treball, en la qual es reglamenta el procediment per accedir a les ajudes que, en matèria de Serveis Socials, disposa el Decret 15/85 de 14 de febrer.
-----------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1985/03/29/(2)/dof/vci/html**

### Dades del document

Número de DOGV
:   246

Data del DOGV
:   25-04-1985

Secció del DOGV
:   DISPOSICIONS GENERALS

Número del document
:   1985/804196


Data del document
:   29-03-1985

Organisme emissor
:   Conselleria de Sanitat, Seguretat Social i Treball

Tipus de document
:   Ordre

Anàlisi jurídica

Ordre de 29 de març de 1985, de la Conselleria de Sanitat, Seguretat Social i Treball, per la qual es reglamenta el procediment per accedir a les ajudes que en matèria de Serveis Socials, disposa el Decret 15/85, de 14 de febrer.  
El Decret 15/85 de 14 de febrer en el qual es convoquen ajudes en matèria de Serveis Socials per a 1985 estableix a l'article 14 que la sol·licitud i tramitació de les subvencions seran regulades per Ordre de la Conselleria de Sanitat, Seguretat Social i Treball, i en la Disposició Final Primera, s'autoritza el Conseller d'aquesta a adoptar les disposicions reglamentàries i altres resolucions necessàries per a l'aplicació i desenvolupament d'aquest Decret.   
En atenció d'aquests motius i en ús de les facultats conferides   
ORDENE:   
Article 1.r Lloc de presentació  
1. Amb les excepcions previstes en l'apartat 2 d'aquest article, els peticionaris de les ajudes regulades en el Decret 15/85, presentaran la sol·licitud i documentació requerida, en el Servei Territorial de Serveis Socials de la província on estiga el Centre o Servei per al qual se sol·licita la subvenció, o residència del propi sol·licitant, en el cas d'ajudes individuals, sense perjudici d'allò disposat en l'article 66 de la Llei de Procediment Administratiu.   
2. Els peticionaris de les Ajudes Individualitzades No Periòdiques, previstes en l'article 10 del Decret 15/85, presentaran la sol·licitud amb la documentació requerida, a l'Ajuntament del Municipi on residesquen, en el termini que indiquen els Ajuntaments respectius, amb temps suficient per remetre-les abans de finalitzar el termini indicat en l'article 2.n d'aquesta Ordre, als Serveis Territorials de Serveis Socials de la província corresponent, junt amb l'informe sòcio-econòmic que està obligada a emetre la Corporació Local. Tot això, sense perjudici del que disposa l'article 66 de la Llei de Procediment Administratiu.   
Article 2.n Termini de presentació  
Els terminis de presentació de les sol·licituds, seran els següents, atenent al tipus d'aquestes:   
1. Trenta dies hàbils, a partir de la publicació d'aquesta Ordre en el DOGV per a les següents ajudes:   
A) Ajudes per a Manteniment de Serveis Socials de Base, previstes en l'article 2.n del Decret 15/85.   
B) Ajudes per a Manteniment de Serveis Socials sectorials, previstes en l'article 3.r del Decret 15/85.   
C) Ajudes per a Estudis i Investigacions, previstes en els articles 8.é i 9.é, respectivament, del Decret 15/85.   
D) Beques per a Disminuïts atesos a Centres Especialitzats, en les modalitats de Noves i Pròrrogues, previstes en els articles 11 i 12 del Decret 15/85.   
2. Seixanta dies hàbils, a partir de la publicació d'aquesta Ordre en el DOGV per a les següents ajudes   
A) Ajudes per a Equipament, previstes a l'article 4.t del Decret 15/85.   
B) Ajudes per a Conservació, Reparació i Reforma previstes en l'article 5.é del Decret 15/85.   
C) Ajudes per a Construcció, Adquisició d'Immobles, Ampliació i Reforma amb canvi d'ús, previstes en l'article 6.é del Decret 15/85.   
3. Fins el 31 d'octubre de 1985 per a les Ajudes Individualitzades No Periòdiques, previstes en l'article 10e del Decret 15/85.   
Article 3.r Documentació  
Els sol·licitants que reunesquen els requisits exigits en el Decret 15/85 per a cada tipus d'ajuda, hauran de presentar la següent documentació per triplicat:   
1. Ajudes per a Manteniment de Serveis de Base. (Art. 2.n Decret 15/85):   
A) Instància segons model oficial, subscrita per l'Alcalde-President de l'Ajuntament o President de Mancomunitat. La instància i els impresos complementaris, seran facilitats pels Serveis Territorials de Serveis Socials.   
B) Certificat justificatiu que en els pressupostos de la Corporació existeixen quantitats consignades al Servei per al qual se sol·licita la subvenció, indicant les partides, denominació i quanties d'aquestes.   
Així mateix caldrà indicar el percentatge que sobre el pressupost global de la Corporació es destine a Serveis Socials i concreció dels conceptes (sense que hagen de computar-se les quanties d'assistència mèdico-farmacèutica).   
C) Còpia de l'acord del Ple de la Corporació on constaran els següents aspectes:   
-Petició d'ajuda que es pretén obtenir, expressant-ne la quantia.   
-Compromís de la Corporació de coordinar-se amb la Direcció General de Serveis Socials en la planificació que aquesta elabore, així com sotmetre's a control públic mitjançant la presentació del pla de treball, l'equipament tècnic i la justificació econòmica de l'ajuda que es concedesca.  
-Compromís de no minorar, ni anul·lar la consignació que s'haja previst inicialment en el pressupost a què es refereix l'apartat B).   
D) Quan el Servei Social de Base actue sota la dependència d'una Mancomunitat, haurà de certificar-se l'acord de la seua constitució en la qual se li atribueix personalitat jurídica per al compliment de la finalitat per la qual es concedeix la subvenció.   
E) Relació del personal del Servei, segons imprés que es facilitarà.   
F) Pressupost desglossat de les despeses de Salaris i Seguretat Social dels components del Servei i de les seues fonts de finançament.   
G) Memòria segons imprés que es facilitarà.   
H) Quan el Servei haja estat creat i comence a funcionar a partir de la concessió de l'ajuda, la Corporació haurà de remetre en el termini de tres mesos, a partir de la contractació del o dels professionals, la Planificació General i els Programes específics d'actuació.   
I) En els casos que la Corporació Local opte per acollir-se a Conveni segons allò disposat en l'article 15 del Decret 15/85, hauran de sol·licitar-ho als Serveis Territorials de Serveis Socials, formalitzant-ho segons model que se'ls facilitarà.   
2. Ajudes per a Manteniment de Serveis Socials Sectorials. (Art. 3.r Decret 15/85).   
A) Instància d'acord al model oficial, subscrita per qui tinga la representació legal de la institució o el poder suficient. La instància i impresos complementaris seran facilitats pels Serveis Territorials de Serveis Socials.'   
B) En el supòsit de peticions de Corporacions Locals, haurà de presentar-se la documentació requerida en l'apartat 1,B) i C) i afegir-hi (còpia del Ple de la Corporació) els següents acords:   
-Compromís de comunicar les persones ateses o llurs representants legals la concessió de l'ajuda, si s'escau (sols per a disminuïts).   
-Obligar-se, a requeriment de la Direcció General de Serveis Socials, a col·laborar respectant sempre les característiques de l'entitat i l'adequada qualitat dels Serveis.   
-Compromís de trametre trimestralment als Serveis Territorials de Serveis Socials, relació d'altes, baixes, places vacants i llista d'espera, si s'escau, per a les sol·licituds de residències, centres assistencials, centres ocupacionals, col·lectius de menors i guarderies si són subvencionats.   
C) En els altres casos:   
a) Document en el qual es justifique el poder de representativitat del sol·licitant.   
b) Còpia certificada de l'acord de la Junta Directiva, fent-hi constar:   
-Petició d'ajuda que es pretén obtenir, expressant-hi la quantia.   
-Compromís de coordinar-se amb la Direcció General de Serveis Socials en la planificació general que aquesta elabora, així com sotmetre's a control públic mitjançant la presentació de pla de treball, el seguiment tècnic i la justificació econòmica de l'ajuda que es concedesca.   
-Compromís de comunicar a les persones ateses o a llurs representants legals la concessió de l'ajuda, si s'escau (sols per a disminuïts).   
-Obligar-se, a requeriment de la Direcció General de Serveis Socials, a col·laborar en la satisfacció de la demanda de serveis, respectant sempre les característiques de l'entitat i l'adequada qualitat dels serveis.   
-Compromís de trametre trimestralment als Serveis Territorials de Serveis Socials, relació d'altes, baixes places vacants i llista d'espera, si s'escau, per a les sol·licituds de residències, centres assistencials, centres ocupacionals, col·lectius de menors i guarderies, si són subvencionats.   
-Compromís de tenir a disposició de la Direcció General de Serveis Socials, els llibres de comptabilitat per a comprovació.   
c) En petició d'Associacions, document justificatiu del número de registre d'aquestes.   
d) Còpia dels Estatuts compulsada en el Servei Territorial de Serveis Socials corresponent.   
e) Fotocòpia del Codi d'Identificació Fiscal.   
D) Memòria segons imprés que es facilitarà.   
E) Pressupost d'ingressos i despeses de la gestió ordinària de 1985 segons imprés que es facilitarà.   
En el cas de sol·licituds per a ajudes per a sosteniment per les despeses derivades de les activitats de caràcter associatiu, les Federacions i Associacions presentaran pressupostos d'ingressos i despeses.   
En el cas d'activitats el pressupost del programa o activitats a realitzar, detallat per partides, fent-hi constar els recursos disponibles i els necessaris.   
F) Relació nominal de beneficiaris que es facilitarà.   
G) Relació de la plantilla del personal del Centre segons imprés que es facilitarà.   
H) Per a activitats, a més, es presentarà compromís de comunicar a la Conselleria de Sanitat, Seguretat Social i Treball els resultats obtinguts en aquestes, així com d'informar sobre congressos, reunions científiques, estudis i publicacions que siguen objecte en tot o en part de la subvenció. Aquest compromís pot fer-se constar en l'acord del Ple, en el cas de les Corporacions Locals o en l'acord de la Junta Directiva, en els altres casos.   
I) Quan el Servei haja estat creat i comence a funcionar a partir de la concessió de l'ajuda, la Institució sol·licitant haurà de remetre, en el termini de tres mesos, a partir de la contractació del o dels professionals, planificació general i programes específics d'actuació.   
J) Al sector de Disminuïts, caldrà presentar, a més, relació nominal d'ajudes i quanties dels beneficiaris segons imprés que es facilitarà.   
K) Dels requisits compresos en els apartats c), d) i e) del punt C), queden dispensats els qui haguessen ja presentat sol·licitud d'ajuda per a 1982,1983 0 1984 en aquesta Conselleria i hauran d'esmentar en la nova sol·licitud el número d'expedient assignat quan s'escaiga.   
L) Així mateix la relació de beneficiaris prevista en l'apartat F) sols haurà de presentar-se en els casos de residències o centres assistencials, així com en aquelles activitats realitzades per a grups determinats.   
LL) En els casos en què la Corporació Local opte per acollir-se a Conveni segons allò disposat en l'Article 15 del Decret 15/85 haurà de sol·licitar-ho en els Serveis Territorials de Serveis Socials i formalitzar-ho segons model que s'hi facilitarà.   
M) En peticions per a Centres de Primera Infància caldrà presentar, a més:   
-Justificacions d'ingressos familiars:   
Fotocòpia de la declaració de la renda de l'exercici anterior o certificat de l'empresa dels havers percebuts durant l'any anterior o full de salaris del mes anterior a la prestació de la sol·licitud.   
Per a treballadors agrícoles, per compte d'altri, declaració d'ingressos i certificat de la Cambra Agrària.   
Per a aturats: declaració d'ingressos i certificació positiva o negativa per subsidi d'atur.   
Per a pensionistes: declaració d'ingressos i certificació expedida per les entitats que abonen les pensions.   
En el cas de no poder aportar-hi els documents abans esmentats, declaració jurada d'ingressos familiars, segons imprés que es facilitarà.   
-Certificació de l'Ajuntament que el cens infantil del barri o localitat queda totalment atés, en casos amb capacitat inferior a cinquanta places.   
-Declaració jurada dels familiars dels alumnes, d'assistència gratuïta o semigratuïta al centre en els casos que la subvenció se sol.licite per aquest concepte, per superar el cost d'estada de 9.700 ptes. i 5.700 ptes. mensuals per a règim de mitja pensió i extern respectivament, tal com es disposa en l'article 3.r' apartat 2.B) C) del Decret 15/85   
3. Ajudes per a Equipament. (Art. 4.t, Decret 15/85).   
A més d'allò disposat en l'apartat precedent (2. Ajudes per a Manteniment de Serveis Socials Territorials tret d'allò assenyalat en els apartats B) últim paràgraf i c) b) cinqué paràgraf, relatius a la tramesa trimestral de relació d'altes i baixes etc.) els sol·licitants hauran de presentar:   
A) Fonamentació de la necessitat de l'ajuda (descriure àmpliament la necessitat i l'objecte).   
B) Pressupost detallat de les coses subministradores de l'equipament que es pretén adquirir.   
C) Compromís de no variar les finalitats del Centre on va destinada la subvenció per un període de 10 anys com a mínim.. (Aquest compromís pot fer-se constar en l'acord del Ple, en el cas de Corporacions Locals, o en l'acord de la Junta Directiva en els altres casos).   
D) Quan l'equipament se sol·licite per a l'endegament d'un Servei, aquest haurà de començar a funcionar, com a màxim en el següent exercici.   
E) Les sol·licituds d'ajudes per a centres o tallers ocupacionals, presentaran a més de tot l'anterior:   
a) Inventari general de la maquinària del Centre i valoració econòmica a l'hora de la sol·licitud.   
b ) Distribució en planta abans i després de la dotació, abastant les dependències productives i magatzems.   
c) Valoració numèrica de la rendabilitat productiva que es pretén aconseguir amb el nou equipament.   
4. Ajudes per a Conservació, Reparació i Reforma. (Art. 5.é Decret 15/85).   
A més d'allò disposat en l'apartat 2 d'aquest article (tret d?allò assenyalat en els subapartats B) últim paràgraf i c) cinqué paràgraf, relatius a la tramesa trimestral d'altes, baixes etc.) els sol·licitants hauran de presentar:   
A) Compromís de no variar les finalitats del Centre on va destinada la subvenció per un període de 30 anys com a mínim.. (Aquest compromís pot fer-se constar en l'acord del Ple en el cas de Corporacions Locals o en l'acord de la Junta Directiva en els altres casos).   
B) En cas d'altres entitats, recursos econòmics de la Institució amb explicació d'allò destinat a l'obra i les despeses que aquesta produesca.   
C) Certificació del Secretari de la Corporació Local o de la Junta Directiva, dient que les obres que es pretenen realitzar no han estat executades amb anterioritat a la petició de subvenció.   
D) a) Per a obres de menor quantia.   
S'entén per obres de menor quantia aquelles que, en no comportar un canvi d'ús de l'edificació, no afecten l'estructura i/o façana d'aquesta i no calga determinacions i condicions tècniques particulars a judici de la Direcció General de Serveis Socials. Es documentarà amb:   
-Memòria valorada amb descripció de les unitats d'obres fonamentals, amb preus unitaris, signada pel contractista (fent-hi constar D.N.I. o CIF i adreça).   
-Certificat de seguretat, d'adequació i de compliment de la normativa vigent, signat per tècnic competent.   
-Plànol (o croquis) de distribució en el qual es mostre l'obra objecte de la sol·licitud.   
-Calendari d'execució de l'obra.   
b) Per a altres obres:   
-Certificat de Secretari d'Ajuntament, fent-hi constar que les obres projectades compleixen la normativa urbanística aplicable.   
-Projecte bàsic d'execució amb:   
Memòria que justifique el programa de necessitats especificant-hi la integració i/o relació amb altres equipaments de Serveis Socials (pel que fa a l'àrea urbana d'influència i/o pel que fa a la comarca); declaració de compliment de la normativa vigent aplicable (urbanística, de seguretat, normes bàsiques d'edificació, supressió de barreres arquitectòniques, etc.).   
Plànols que facen explícit en el pla d'emplaçament els llocs significatius de la trama urbana (zones lliures, espais verds, altres serveis; i la connexió i/o relació amb el nucli urbà i/o barri); plànols de conjunt i de detall.   
Plec de condicions particulars on s'especifique el termini d'execució, termini de garantia i condicions econòmiques, obres completes, etc.   
Pressupost, integrat o no per altres parcials, expressant-hi els preus unitaris descomposats, estat detallat de mesuraments i aplicació de preus.   
-Calendari de possible execució d'obra, amb expressió dels pressupostos parcials corresponents.   
c) En el cas d'obres addicionals o modificat d'obres subvencionades en l'exercici anterior, per aquesta Conselleria:   
-Certificació de l'Acord del Ple de la Corporació Municipal o Junta Directiva (segons els casos) on s'aprove l'obra addicional o modificada, raonant la necessitat i on es facen extensius els compromisos establerts per a les obres segons els apartats 2.A) B) C) D) i 4.A).   
-Projecte d'ampliació i/o modificació amb els documents corresponents, segons l'apartat 4.D) b).   
d) En els supòsits en què s'hagués presentat expedient en la convocatòria de l'exercici anterior on ja es fera constar els requisits continguts als apartats 2.C) c) d) i e) i D) d'aquest article, queden dispensats d'incloure-los en aquesta nova petició, sempre que no s'haguessen produït variacions en les dades o requisits ja exposats.   
5. Ajudes per a Construcció, Adquisició d'Immobles, Ampliació i Reforma amb canvi d'ús. (Art. 6 Decret 15/85).   
A més d'allò establert en l'apartat 2. d'aquest article en les lletres A), B) i C) els sol·licitants hauran de presentar:   
A) Compromís de no variar les finalitats del Centre al qual va destinada la subvenció per un període de 30 anys com a mínim.. (Aquest compromís pot fer-se constar en l'acord del Ple en el cas de Corporacions Locals o en l'acord de la Junta Directiva en les altres entitats).   
B) Memòria que especifique:   
a) Finalitats de la Institució.   
b) Serveis que presten i objectius que pretenen cobrir.   
c) Projecte de funcionament o programació per a l'any en curs (segons casos).   
C) Certificació del Secretari de la Corporació que les obres que es pretenen realitzar no estan executades amb anterioritat a la petició de la subvenció.  
D) Certificat del Secretari de l'Ajuntament, fent-hi constar que les obres projectades compleixen la norma urbanística aplicable.   
E) Avantprojecte o Projecte Bàsic en què conste:   
a) Memòria on es justifique el programa de necessitats, especificant la integració i/o relació amb al tres equipaments de Serveis Socials, Assistencials, Sanitaris Culturals, etc., (pel que fa a l'àrea urbana d'influència i/o pel que fa a la comarca); declaració de compliment de la normativa vigent aplicable (urbanística, de seguretat, normes bàsiques d'edificació, supressió de barreres arquitectòniques, etc.).   
b) Plànols, fent explícit al plànol d'emplaçament els llocs significatius de la trama urbana (zones lliures espais verds, altres serveis i la connexió i/o relació amb el nucli urbà i/o barri), plànols de conjunt i de distribució.   
c) Pressupost global que expresse les partides més significants i la valoració.   
d) Calendari de possible execució de l'obra.   
F) En el supòsit d'Adquisició d'Immobles s'acompanyarà a l'apartat E):   
a) Certificat del Registre de la Propietat on es justifique la propietat del venedor de l'immoble objecte de l'adquisició i que està lliure de càrregues i gravàmens.   
b) Document d'opció de compra, on figurarà:   
-Data de caducitat.   
-Preu de compra.   
-Forma de pagament.   
c) Certificat de seguretat i, si s'escau, memòria valorada de la reparació necessària i suficient.   
G) En aquells supòsits en què s'hagués presentat expedient en la convocatòria de l'exercici anterior, on ja es féu constar els requisits continguts en els apartats anteriors d'aquesta convocatòria, queden dispensats d'incloure-los en aquesta nova petició, sempre que no s'hagués produït variació en les dades o requisits ja exposats.   
6. Ajudes per a Estudis. (Art. 8.é Decret 15/85).   
A) Instància, segons el model oficial que es facilitarà als Serveis Territorials de Serveis Socials d'aquesta Conselleria.'   
B) Projecte d'Investigació on constarà:   
a) El títol del treball a realitzar.   
b) Fonamentació i justificació del treball.   
c) Objectius i hipòtesi del treball, amb explicació de la metodologia a utilitzar.   
d) Bibliografia.   
e) Desenvolupament detallat dels punts en què es pretén fonamentar el treball, precisant les fases d'aquest i quantificant-ne temporalment i econòmica cadascuna.   
f) Vist i plau d'un professor de Facultat o Estola Universitària amb el compromís de seguir el treball.   
C) Currículum vitae del sol·licitant o sol·licitants.   
D) Certificat de Facultat o Estola Universitària que justifique la condició d'alumne. Si és postgraduat, fotocòpia del títol o resguard d'aquest.   
E) Es proposen els següents temes d'estudi:   
-Anàlisi de les ajudes individualitzades no periòdiques en el període 1982-1984.   
-El transeüntisme. Anàlisi de la situació a la Comunitat Valenciana . Recursos actuals i alternatives   
-Realització de campanyes, conscienciació, sensibilització i participació social i planificació.   
-Reinserció social d'heroinòmans tractats en les distintes clases de Centres existents a la Comunitat Valenciana.   
-Reinserció social d?alcohòlics tractats en les províncies d'Alacant, Castelló i València.   
-Les fundacions com a recurs social.   
-Index de pobresa a la Comunitat Valenciana.   
7. Ajudes per a Investigació. (Art. 9.é Decret 15/85).   
A) Instància segons el model oficial, subscrita per qui tinga la representació legal de l'Entitat sol·licitant o el poder suficient per fer-ho. La instància i impresos complementaris seran facilitats pels Serveis Territorials de Serveis Socials d'aquesta Conselleria.   
B) Projecte d'investigació on es farà constar:   
-Títol del treball a realitzar.   
-Fonamentació i justificació del treball.   
-Objectius i hipòtesi de treball, amb l'explicació de la metodologia a utilitzar.   
-Ambit territorial on se situa el treball i àmbit de població sobre la qual es pretén realitzar el treball.   
-Desenvolupament detallat dels punts en què es pretén fonamentar l'estudi, precisant les distintes fases d'aquest, quantificant-ne, temporalment i econòmica, cadascuna.   
-Les sol·licituds individuals o de grups de professionals hauran d'aportar el "currículum vitae" de cadascun dels professionals sol·licitants, amb fotocòpia dels certificats justificatius.   
C) Hom propaga com a prioritàries, les investigacions que responguen a les següents temàtiques:   
1. Els Serveis Socials d'atenció primària. Situació, nivells d'atenció, costos, indicadors d'avaluació de programes.   
2. Estudi social dels beneficiaris de les ajudes periòdiques del FAS.   
8. Ajudes Individualitzades No Periòdiques (Art. 10.é Decret 15/85).   
A) Instància segons model oficial, subscrita pel beneficiari o el seu representant legal.   
B) Fotocòpia del Document Nacional d'Identitat del beneficiari i, si s'escau, del representant legal que sol·licita l'ajuda.   
C) Justificants d'ingressos de tots els membres de la família que treballen;   
-Fotocòpia de la declaració de la renda de l'exercici anterior o certificat de l'empresa dels havers percebuts durant l'any anterior o full de salaris del mes anterior a la presentació de la sol·licitud.   
-Per a treballadors agrícoles, per compte d'altri, declaració d'ingressos i certificat de la Cambra Agrària.   
-Per a aturats: declaració d'ingressos i certificació positiva o negativa per subsidi d'atur.   
-Per a pensionistes: declaració d'ingressos i certificació expedida per les entitats que abonen les pensions.   
-Cas de no poder aportar els documents abans esmentats, declaració jurada d'ingressos familiars, segons imprés que es facilitarà.   
D) Justificants de la necessitat per la qual se sol·licita l'ajuda.   
E) Informe social, emés pels Serveis Municipals o especialitzats (com ara hospitals, escoles, etc.) i si mancava, informe dels Serveis Territorials de Serveis Socials.   
9. Beques per a Disminuïts atesos a Centres Especialitzats. (Arts. 10.é i 11.é Decret 15/85).   
Documents que han de presentar els disminuïts o llurs representants legals:   
A) Imprès de sol·licitud oficial que facilitarà els Serveis Territorials de Serveis Socials de la Conselleria de Sanitat, Seguretat Social i Treball.   
B) Dictamen justificatiu de patir la deficiència necessària per ser beneficiari d'aquesta beca, expedit per l'equip de valoració de l'INSERSO.   
C) Declaració jurada del sol·licitant justificativa que el disminuït a favor del qual se sol·licita l'ajuda, no és beneficiari d'altres beques o ajudes de la mateixa naturalesa o finalitat, ni que gaudeix gratuïtament i simultània de serveis que cobresquen els mateixos supòsits i necessitats per als quals se sol·licita la beca, i, en cas contrari, justificativa de les quanties de les ajudes de què gaudesca i dels organismes que les hagen concedides o de l'abast del servei que gaudesca i Centre o Entitat que l'ha prestat, segons imprés que es facilitarà.   
D) Certificació expedida pel representant autoritzat del Centre respectiu, on es justifique que el disminuït a favor de qui se sol·licita l'ajuda, és atés en aquest o ha sol·licitat el seu ingrés, així com el cost real de la placa i el període de funcionament i serveis que se sol·licite, segons imprés que es facilitarà.   
E) Justificants d'ingressos de tots els membres de la família que treballen:   
-Fotocòpia de la declaració de la renda de l'exercici anterior o certificat de l'empresa dels havers percebuts durant l'any anterior o full de salaris del mes anterior a la presentació de la sol·licitud.   
-Per a treballadors agrícoles, per compte d'altri, declaració d'ingressos i certificat de la Cambra Agrària.   
-Per a aturats: declaració d'ingressos i certificació positiva o negativa per subsidi d'atur.   
-Per a pensionistes: declaració d'ingressos i certificació expedida per les entitats que abonen les pensions.   
-Cas de no poder aportar els documents abans esmentats, declaració jurada d'ingressos familiars, segons imprés que es facilitarà.   
-Per a treballadors per compte propi, a més, fotocòpia de la liquidació al règim especial de la Seguretat Social per a treballadors autònoms.   
F) Fotocòpia del Llibre de Família, en beques noves. En les prorrogues només si ha hagut modificació de la situació anterior.   
G) Cas de pròrrogues, a més:   
-Declaració jurada justificativa que no s?han modificat les condicions i requisits que determinaren l'atorgament de la beca.   
Article 4.t Tramitació  
1. Ajudes per a Manteniment de Serveis Socials de Base; Manteniment de Serveis Sectorials; Equipament; Conservació, Reparació i Reforma; Construcció, Adquisició d'Immobles, Ampliació i Reforma amb canvi d'ús; Ajudes individualitzades no periòdiques, Beques per a Disminuïts atesos a Centres Especialitzats.   
A) Els Serveis Territorials de Serveis Socials, revisaran i verificaran els expedients. Quan l'expedient estiga incomplet, aquestos Serveis Territorials requeriran al sol·licitant per tal que el complete en el termini de deu dies amb l'advertència prevista a l'article 71 de la Llei de Procediment Administratiu, d'arxivar-lo sense més tràmit si no ho fera en aquest termini.   
B) Els mencionats Serveis Territorials podran reclamar a l'Entitat, Institució o Centre, o al propi sol·licitant cas de peticions individuals, les dades, documents o aclariments que considere necessari per completar l'expedient.   
C) El Servei Territorial corresponent incorporarà informe a l'expedient, d'acord amb les dades existents en aquest i de resultes de les comprovacions que es considere oportú dur a terme sobre si pertoca concedir, reduir o denegar l'ajuda sol·licitada.   
D) Completat l'expedient, serà remés a la Direcció General de Serveis Socials, l?original i la còpia, quedant-ne una altra en poder del Servei Territorial.   
E) La Direcció General de Serveis Socials, a les envistes dels expedients podrà demanar els informes d'organismes i entitats que estime oportú, i fer les comprovacions que calga sobre la veracitat de les dades aportades pels peticionaris.   
2. Posat el cas d'Investigacions i Estudis.   
El Director General de Serveis Socials designarà una Comissió Tècnica encarregada d'avaluar i seleccionar els projectes, fer-ne el seguiment i emetre informes sobre els treballs presentats, en les distintes fases. Aquesta Comissió serà presidida pel Director General de Serveis Socials o persona delegada.   
La Comissió podrà realitzar entrevistes personals amb els sol·licitants que considere oportú.   
Article 5.é Resolució d'expedients  
1. Correspondrà a la Direcció General de Serveis Socials la resolució dels expedients, amb l'excepció prevista en l'apartat següent.   
2. La resolució dels expedients sobre Ajudes individualitzades no periòdiques correspondrà:   
A) Al Director General de Serveis Socials, quan les quanties de les ajudes sol·licitades siguen superiors a 100.000 ptes.   
B) Quan les quanties de les ajudes sol·licitades siguen inferiors a 100.000 ptes., la resolució serà del Subdirector Territorial de Serveis Socials corresponent.   
Les resolucions recaigudes es notificaran als interessats i si s'escau al Subdirector Territorial de Serveis Socials corresponent.   
Article 6.é Recursos  
1. Contra les resolucions que dicte el Director General de Serveis Socials els interessats podran interposar recurs d'alçada davant l'Hble. Sr. Conseller de Sanitat, Seguretat Social i Treball en el termini de quinze dies comptats a partir de l'endemà de la notificació de la resolució.   
2. Contra les resolucions que dicten els Subdirectors Territorials de Serveis Socials, podrà interposar-se recurs d'alçada davant l'Il·lm. Sr. Director General de Serveis Socials, en el mateix termini i condicions indicades al paràgraf anterior.   
3. Contra les resolucions dels recursos d'Alçada podrà interposar-se recurs contencioso-administratiu d'acord amb allò establert en la Llei reguladora d'aquesta Jurisdicció  
.  
Article 7.é Justificació i pagament de les subvencions concedides   
Per a percebre l'ajuda concedida haurà de presentarse la següent documentació per duplicat, segons el tipus d'ajudes concedides:   
1. Ajudes per a Manteniment de Serveis Socials de Base.   
A) Fotocopies autentificades pel Secretari de la Corporació dels manaments de pagament i apuntacions comptables on es formalitzen les nòmines de personal i dels TC-I i TC-2 de la Seguretat Social. De convenir-se aquests serveis amb professionals, contractes formalitzats amb aqueixa finalitat i justificacions de pagament del preu estipulat. Tot això referit al període des de l'1 de gener de 1985 fins l'últim dia del mes anterior a la data de notificació de l'ajuda, tret dels casos de creació en què la data inicial serà l'endegament del Servei.   
B) Cas de Servei d'àmbit comarcal on expressament s'ha concedit subvenció per a desplaçament dels professionals, caldrà aportar fotocòpia dels manaments de pagament per aquest concepte, així com relació d'aquestos desplaçaments i data.   
C) Quan el Servei Social de Base comence a funcionar a partir de la concessió de l'ajuda, caldrà presentar fotocòpia autentificada dels contractes de personal que integre el Servei o del conveni de prestació de servei amb els professionals, si s'escau.   
D) En qualsevol cas, compromís de la corporació de presentar en els dos primers mesos de l'any 1986. els justificants del pagament corresponent als últims mesos de l'any 1985 de la quantia que ha estat subvencionada.   
E) Entitat Bancària, número de compte i titularitat on han de situar-se si s'escau els diners de la subvenció.   
F) Rebuda la subvenció, i en el termini d'un mes a partir d'aquesta data, caldrà remetre carta de pagament amb expressió de data, quantia i concepte, expedida pel Dipositari i intervinguda per l'Interventor dels diners justificativa de l'ingrés de la subvenció en les arques de la Corporació.   
2. Ajudes per a Manteniment i Activitats de Serveis Socials-Sectorials.   
A) Per a Manteniment:   
I. El primer lliurament de documents abastarà:   
1. Balanç econòmic certificat i amb el vist-i-plau del Director del Centre o Servei, tancat l'últim dia del mes de la data de la notificació de l'ajuda.   
En aquest balanç figuraran:   
-Despeses detallades (segons pressupost previsible presentat amb la sol·licitud) per: salaris, seguretat social, transport, alimentació, aigua, llum, telèfon, lloguers, honoraris (de gestor, assessor o advocat), desplaçaments, combustibles, subscripcions (BOE, DOGV, premsa), material (oficina, neteja, ferreteria, didàctic).   
-Ingressos detallats per: quotes, aportació d'institucions patrocinadores i organismes públics, subvencions donatius, vendes, etc.   
-Saldos resultants.   
-A part, les despeses resultants d'operacions que afecten a immobilitzat.   
-A part també, les despeses que no tinguen relació amb l'assistència directa als beneficiaris dels Centres.   
-Cas d'Associacions, Federacions, Cooperatives, etc.:   
Subvencions concedides per a altres Centres dependents d'aquestes Associacions, Federacions, Cooperatives, etc.   
Aportacions fetes per l'entitat titular del Centre, a aquest i aquells altres Centres que en depenguen.   
2.a) Institucions privades: justificants (TC1, TC2 factures, rebuts, etc., amb D.N.I. o C.I.F., degudament segellats i signats) per l'import dels distints conceptes de despeses subvencionades, indicats en la notificació de concessió, i que, alhora, figuren en el balanç indicat a l'article 2A) a) d'aquest article.   
b) Corporacions locals: Copies degudament autentificades dels Manaments de Pagament, així com dels documents adjuntats, per l'import dels distints conceptes de despeses subvencionades, indicats en la notificació de concessió, i que alhora figuren en el balanç indicat en l'apartat 2 A) a) d'aquest article.   
3.a) Institucions Privades: Compromís on es diga que la institució o Centre:   
-Presentarà, abans del 01.03.86, balanç econòmic certificat i amb el vist-i-plau del Director del Centre o Servei de l'any 1985, tancat al 31 de desembre.   
-Presentarà, abans del 01.03.86, els altres justificants de pagaments per l'import dels distints conceptes de despeses subvencionades, indicats en la notificació de concessió, i que alhora figuren en el balanç abans esmentat i que no haguessen estat presentats anteriorment.   
b) Corporacions Locals, Acord de la Corporació Municipal, comprometent-se a:   
-Presentar, abans del 01.03.86, balanç econòmic certificat i amb el vist-i-plau del Director del Centre o Servei, de l'any 1985, tancat al 31 de desembre.   
-Presentar, abans del 01.03.86, les altres còpies de la resta dels Manaments de Pagaments, així com dels documents adjuntats, per l'import dels distints conceptes de despeses subvencionades, indicats en la notificació de concessió, i que alhora figuren en el balanç abans esmentat i que no haguessen estat presentats.   
4. Notificació de l'entitat bancària, núm. de compte i titularitat, on han de situar-se, si pertoca, els diners de la subvenció.   
II. El segon lliurament de documents es farà una volta rebut el primer pagament de la subvenció i abans que haja passat un mes des d'aquesta data, aportant:   
a) Institucions Privades: Notificació del Centre o Servei, comunicant per escrit la percepció del primer pagament de la subvenció, indicant data, quantia i concepte.   
b) Corporacions Locals: Carta de Pagament, amb expressió de data, quantia i concepte, expedida pel Dipositari i intervinguda per l'Interventor de diners, justificativa de l'ingrés en les arques de l'Ajuntament, Diputació o Mancomunitat del primer pagament de la subvenció.   
III. El tercer lliurament de documents caldrà fer-lo abans del 01.03.86, aportant:   
1. Balanç econòmic certificat i amb el vist-i-plau del Director del Centre, de l'any 1985 tancat al 31 de desembre, en els mateixos termes de l'apartat 2)A, 1.1 d'aquest article. No obstant, es diferencien per conceptes i en tres columnes distintes:   
-el primer balanç de l'apartat I.1   
-la resta de balanç fins el 31.12.85, i   
-el total d'ambdós.   
2.a) Institucions Privades: Els restants justificants (T.C.I, T.C.2, factures, rebuts, etc., amb D.N.I. o C.I.F. degudament segellats i signats) per l'import dels distints conceptes de despeses subvencionades, indicats en la notificació de concessió, i que alhora figuren en el balanç esmentat anteriorment.   
b) Corporacions Locals: Les altres còpies degudament autentificades de la resta de Manaments de Pagament, així com els documents adjuntats, per l'import dels distints conceptes de despeses subvencionades, indicats en la notificació de concessió, i que alhora figuren en el balanç indicat anteriorment.   
3. Cas d'Associacions, Federacions, Cooperatives, etc.:   
-Subvencions concedides per a altres Centres dependents d'aquestes Associacions, Federacions, Cooperatives, etc.   
-Aportacions fetes per l'entitat titular del Centre, a aquest i aquells altres Centres que en depenguen.   
IV. El quart lliurament de documents es farà després del segon pagament de la subvenció i abans que haja passat un mes des d'aquesta data, havent d'aportar:   
a) Institucions Privades: Notificació del Director del Centre o Servei, comunicant per escrit la percepció del 2.n pagament de la subvenció, indicant data, quantia i concepte.   
b) Corporacions Locals: Carta de Pagament, amb expressió de data, quantia i concepte, expedida pel Depositari i intervinguda per l'Interventor de diners, justificativa de l'ingrés en les arques de l'Ajuntament, Diputació o Mancomunitat, del segon pagament de la subvenció.   
B) Per a activitats:   
I. El primer lliurament de documents abastarà:   
1. Memòria d'activitats realitzades fins l'últim dia del mes de la data de notificació de l'ajuda, amb relació de despeses reals i ingressos específics per al finançament.   
2. Programa d'activitats no realitzat i calendari per acabar-lo fins el 31. 12.85, amb el pressupost necessari.   
3. Certificació positiva o negativa d'ajudes rebudes per a activitats amb posterioritat a la presentació de la sol·licitud.   
4. Notificació de l'entitat bancària i número del compte on han de situar-se, si pertoca, els diners de la subvenció.   
5.a) Institucions Privades: Compromís on es diga que:   
-Presentarà, abans del 01.03.86, justificants de pagament per l'import dels distints conceptes de despeses subvencionades, indicats en la notificació de concessió, i que alhora figuren en la/les realació/ons de la/les memòria/es d'activitats realitzades i pressupostades fins el 31.12.85, segons apartats 2 B), I.1, III.1, d'aquest article.  
b) Corporacions Locals: Acord de la Corporació, comprometent-se a:   
-Presentar abans del 01.03.86, les còpies dels Manaments de Pagament, així com dels documents adjuntats, per l'import dels distints conceptes de despeses subvencionades, indicats en la noti fi caci ó de concessió i que al hora figuren en la/les relació/ons de la/les memoriales d'activitats realitzades i pressupostades fins el 31.12.85, segons apartats 2 B), I.1, III.1, d'aquest article.   
II. El segon lliurament de documents es farà una volta rebuda la subvenció i abans que haja passat un mes des d'aquesta data, havent d'aportar:   
a) Institucions Privades: Notificació del Director del Centre o Servei, comunicant per escrit la percepció de la subvenció, indicant quantia i concepte.   
b) Corporacions Locals: Carta de Pagament, amb expressió de la quantia i concepte, expedida pel depositari i intervinguda per l'Interventor dels diners, justificativa de l'ingrés en les arques del Municipi, Mancomunitat o Diputació de la subvenció.   
III. El tercer lliurament de documents es farà abans del 01.03.86, presentant:   
1. Memòria d'activitats realitzades amb posterioritat a l'últim mes de la data de notificació de l'ajuda fins el 31.12.85, amb relació de despeses i ingressos específics per al finançament, si pertoca.   
2.a) Institucions Privades: Justificants de pagament (factures i rebuts amb D.N.I. o C.I.F., degudament segellats i signats) per l'import dels distints conceptes de despeses subvencionades, indicats en la notificació de concessió , i que al hora figuren en la/les relació/ons de la/les memoriales d'activitats realitzades i pressupostades fins el 31.12.85, segons apartats 2 B), I.1 III.1 d'aquest article.   
b) Corporacions Locals: Copies degudament autentificades dels Manaments de Pagament, així com dels documents adjuntats, per l'import dels distints conceptes de despeses subvencionades, indicats en la notificació de con cessió i que al hora figuren en la/les relació/ons de la/les memoriales d'activitats realitzades i pressupostades fins el 31.12.85, segons apartats 2 B) I.1 III.1, d'aquest article.   
C) Independentment d'allò exposat en els apartats anteriors, la Direcció General de Serveis i els Serveis Territorials corresponents podran demanar tots els documents oportuns a efecte del que disposa l'article 3.r apartats 1.C. i 2.B. respecte a la coordinació dels centres i serveis amb la planificació de la Direcció General.   
3. Ajudes per a Equipament.   
I. El primer lliurament de documents es farà dins els tres mesos, a partir del dia següent al de la notificació i abastarà:   
1. Factures de l'equipament subvencionat.   
a) Institucions privades: Factures justificatives per l'import dels distints conceptes de despeses subvencionades, indicats en la notificació de concessió d'acord amb el pressupost presentat existent a l'expedient. Aquestes factures deuran portar la clàusula "rebí", segellades i signades pel proveïdor, havent de contenir les dades següents: nom. de l'empresa, número d'identificació fiscal o número del Document Nacional d'Identitat, adreça, preu unitari, número d'unitats subministrades, preu total de cada article i preu total del subministrament. A més figurarà el nom. i l'adreça de l'entitat que fa l'adquisició.   
b) Corporacions Locals: Copies degudament autentificades dels manaments de pagament, així com dels documents adjuntats, per l'import dels distints conceptes de despeses subvencionades, indicant en la notificació de concessió, d'acord amb el pressupost presentat existent en l'expedient.   
2. Certificació de subministraments i inventari.   
a) Institucions privades: Certificació de conformitat del subministrament i inclusió en l'inventari de l'Entitat.   
b) Corporacions Locals: Certificació expedida pel Secretari de la Corporació Local, fent-hi constar que:   
-S'ha realitzat el subministrament i és conforme.   
-Els bens objecte de subvenció han estat inclosos en l'inventari de l'Ajuntament, Diputació o Mancomunitat.   
3. Domiciliació bancària.   
Notificació de l'entitat bancària, número de compte i titularitat on s'han de situar els diners de la subvenció.   
II. Segon i últim lliurament de documents. Una volta rebuda la subvenció i dins el mes següent, caldrà presentar:   
1. Notificació de la percepció de la subvenció.   
a) Institucions Privades: Escrit del Centre o Servei, comunicant la percepció de la subvenció, indicant data, quantia i concepte.   
b) Corporacions Locals: Carta de pagament, amb expressió de data, quantia i concepte, expedida pel Dipositari i intervinguda per l'Interventor de Diners, justificativa de l'ingrés de la subvenció en les arques de l?Ajuntament Diputació o Mancomunitat.   
4. Ajudes per a Conservació, Reparació i Reforma.   
A) En les obres de menor quantia, realitzades per:   
a) Corporacions Locals, es remetrà certificació d'obra expedida per tècnic competent, on es faça constar la realització de l'obra d'acord amb la memòria valorada o projecte tècnic que serví de base a la concessió de l'ajuda amb diligència de la seua aprovació per la Corporació, així com document on conste la recepció de l'obra d'acord amb aquesta Corporació.   
b) Altres entitats, es remetrà:   
1. Certificació de l'entitat receptora on es faça constar la realització de l'obra i la conformitat amb aquesta.   
2. Factura expedida per l'empresa o contractista que hagués realitzat l'obra (fent-hi constar el nom., l'adreça D.N.I. o C.I.F) desglossant els distints conceptes i els imports parcials.   
c) En el termini d'un mes, des de la notificació de la concessió de l?ajuda, hauran de començar les obres, comptant a partir d'aquest termini, el temps previst per al compliment del calendari d'execució de l'obra   
B) En les altres obres, es farà així:   
a) Notificada a l'interessat la concessió de l'ajuda haurà de remetre a la Direcció General de Serveis Socials en el termini de dos mesos, un exemplar del projecte visat pel Col·legi Oficial corresponent (amb anterioritat a la presentació de la primera certificació d'obra).   
b) En el termini de quatre mesos des de la notificació de la concessió de l'ajuda, hauran de començar les obres, i durant aquest període, es remetrà a la Direcció General de Serveis Socials, original i còpia autentificada del contracte fet amb l'adjudicatari.   
c) Els pagaments de la Conselleria es faran prèvia presentació de la certificació o certificacions feta/es a origen, de l'obra realitzada i valorada d'acord amb el projecte presentat (aquestes certificacions es faran segons el model oficial d'aquesta Conselleria; no s'inclouran honoraris de projecte)   
d) L'última certificació d'obra (si haguessen vàries) serà almenys del 15 % de l'import total de l'obra i s'hi adjuntarà:   
-Rebut del contractista justificatiu d'haver cobrat l'import corresponent al percentatge no cobert per la subvenció.   
-Acta notarial on es faça constar l?afectació durant 30 anys, de l'edifici objecte de l'obra, a la finalitat que va servir de fonament a la petició, i que així es farà figurar en el termini de dos mesos, en escriptura pública, amb posterior inscripció al Registre de la Propietat, certificat del qual es remetrà quan pertoque a aquesta Conselleria.   
C) A la documentació ressenyada caldrà acompanyar en qualsevol cas i en el moment oportú:   
a) Entitat bancària i número del compte on caldrà situar els diners de l'ajuda.   
b) Justificant de recepció, una vegada rebuda l'ajuda i en el termini de 15 dies, fent explícita la quantitat rebuda, el concepte i l'aplicació d'aquesta més justificant (s) del pagament al contractista.   
5. Ajudes per a Construcció, Adquisició d?Immobles, Aplicació i Reforma amb canvi d'ús.   
A) Notificada a l'interessat la concessió de l'ajuda, haurà de remetre a la Direcció General de Serveis Socials un exemplar del projecte visat pel Col·legi Oficial corresponent, completant l'avantprojecte aprovar per la Direcció General de Serveis Socials, amb la documentació següent:   
a) Memòria atenent-se a la normativa vigent.   
b) Plànols de conjunt i detall, amb les especificacions necessàries per a la total i correcta definició de l'obra.   
c) Plec de condicions particulars on es determinarà el termini d'execució, termini de garantia i les condicions econòmiques, obres completes, etc.   
d) Pressupost, integrat o no per altres parcials, amb expressió dels preus unitaris desglossada, relació detallada de mesuraments i aplicació de preus.   
e) La documentació esmentada en els subapartats a), b), c) i d) haurà de remetre's en un termini de dos mesos a partir de la data de la notificació de l'ajuda.   
B) Si pertocarà l'adquisició d'immobles es remetrà, a més, còpia de l'escriptura pública de compra-venda on constarà el preu i la forma de pagament.   
En aquesta es farà constar que l'immoble objecte de subvenció haurà de mantenir-se durant 30 anys destinat a la finalitat que va servir de fonament a la petició.   
C) En la resta del procediment caldrà atenir-se a allò especificat en els apartats 4.B i C d'aquest article.   
6. Ajudes per a Estudis i Investigació.   
A) Per fer el pagament de les subvencions concedides s'exigirà en cada fase, informe de la Comissió Tècnica on es farà constar entre altres extrems, l'adequació si s'escau o no dels treballs presentats al projecte aprovat, en vistes del qual el Director General adoptarà l'oportuna Resolució de proposta de pagament, tramitant-se aquest a través de la Intervenció Delegada.   
Les subvencions concedides es faran efectives de la manera següent:   
-Un 20 % a la presentació d'una redacció ampliada del projecte on s'especifiquen detalladament totes les característiques tècniques de cadascun dels punts continguts en el projecte, indicant les distintes fases que el composen, així com calendari i pressupost de cadascuna d'aquestes fases.   
-Un 60 % a la presentació de les distintes fases executables del projecte i en proporció a la seua quantia en el pressupost.   
-El 20 % restant al lliurament del resum final o del treball complot.   
-Per a Corporacions Locals caldrà l'aprovació del projecte i fase per la Comissió permanent.   
-La no presentació del material documental necessari per a la certificació d'una fase o la no aprovació per la Comissió Tècnica, deixarà suspesa la subvenció.   
-De no continuar-se el treball proposat, s'exigirà el reintegrament de les quantitats pagades fins aquest moment.   
B) Termini de lliurament:   
El projecte ampliat es presentarà en el termini d'un mes a partir de la data de comunicació de la concessió.   
Els treballs corresponents a Estudis hauran d'estar finalitzats dins els vuit mesos següents a la data de presentació del projecte ampliat.   
C) Els beneficiaris d'aquestes ajudes notificaran per escrit, l'entitat bancària, el número de compte i la titularitat, on caldrà situar els diners de l'ajuda.   
7. Ajudes Individualitzades No Periòdiques.   
A) El pagament es farà en base a la resolució estimatoria de la sol·licitud d'ajuda formulada i de les disponibilitats pressupostàries, havent-hi de presentar els justificants de pagament corresponent.   
B) Hom podrà acordar en determinats casos que el pagament d'ajudes per deutes motivats per les necessitats que han estat subvencionades, es faça directament a les persones creditores.   
8. Beques per a Disminuïts atesos a Centres Especialitzats.   
A) L'import d'aquestes Beques s'abonarà per trimestres vençuts al representant autoritzat del Centre on els beneficiaris hagen estat atesos durant el trimestre precedent. Amb aqueixa finalitat aquest representant haurà de remetre a la Direcció General de Serveis Socials, dins el termini de deu dies següents a la data de terminació de cada trimestre, una relació nominal, per triplicat, amb tots els beneficiaris d'aquestes beques atesos en el trimestre anterior.   
B) La Direcció General de Serveis Socials disposarà aço precedent per tal que els imports de les beques que han d'abonar-se siguen lliurats a favor dels Centres respectius sobre l'òrgan competent.   
Article 8.é Drets i divulgació de les ajudes.   
1. Quan es faça publicitat, per qualsevol mitjà de comunicació, dels Centres, Serveis, Activitats i Programes subvencionats total o parcialment per les ajudes a què fa referència aquesta Ordre, serà obligatori fer constar explícitament que es tracto d'un Centre, Servei, Activitat o Programa "subvencionat per la Direcció General de Serveis Socials de la Conselleria de Sanitat, Seguretat Social i Treball". Als locals dels Centres o Serveis subvencionats, caldrà exposar en lloc visible un rètol que mostre la seua condició d'estar subvencionat per aquesta Conselleria.   
2. Titularitat dels estudis i investigacions:   
A) Els treballs queden de propietat de la Generalitat Valenciana, dipositant-se a la Direcció General de Serveis Socials, la qual podrà publicar-los, en tot o en part fent-hi constar el nom. de l'autor o autors d'aquells.   
B) Els sol·licitants becats es comprometen a fer constància del patrocini de la Direcció General de Serveis Socials de la Conselleria de Sanitat, Treball i Seguretat Social de la Generalitat Valenciana, en totes les publicacions que realitzen que es basen en treballs subvencionats o fent menció d'aquest, havent-hi de demanar prèviament, autorització escrita.   
C) La Direcció General, a través de seu Servei d'Estudis i Planificació podrà requerir informació sobre la marxa i realització del treball, així com utilitzar els resultats obtinguts de la manera que considere oportuna.   
Article 9.é  
L'incompliment total o parcial de les condicions, així com la duplicació d'aquesta ajuda amb càrrec a altres crèdits dels Pressupostos Generals de l'Estat, de la Seguretat Social o de l'Administració Institucional serà causa determinant de la revocació de l'ajuda i del seu reintegrament pel Centre, previ requeriment de la Direcció General de Serveis Socials, que de no ser atés promourà l'acció executiva prevista per a dèbits no tributaris en el Reglament General de Recaptació, sense perjudici de les accions civils, penals o d'altre ordre que en cada cas pertoque.   
DISPOSICIO ADDICIONAL   
En les Ajudes per a Centres o Serveis per a Disminuïts, aquelles entitats públiques i privades que hagen cursat o vagen a cursar davant l'INSERSO sol·licitud d'ajuda pels conceptes previstos en aquesta convocatòria no han de presentar petició davant aquesta Direcció General de Serveis Socials, atés que havent-se transferit l'INSERSO a la Generalitat Valenciana, s'unifica la gestió administrativa de les ajudes per a disminuïts en els Serveis Territorials de Serveis Socials.   
DISPOSICIO FINAL  
Aquesta Ordre entrarà en vigor el dia de la publicació en el Diari Oficial de la Generalitat Valenciana.   
València, 29 de març de 1985.   
El Conseller de Sanitat, Seguretat Social i Treball,   
MIQUEL MILLANA I SANSATURIO  
1 Serveis Territorials de Serveis Socials:   
-Alacant: Plaça d'Espanya, núm. 6 - 03299 Alacant telèfon (965) 25 21 12.   
-Castelló: Avda. del Mar, núm. 8 - 12765 Castelló telèfon (964) 23 65 12.   
-València: Carrer Salvador Sastre, núm. 10 - 46364 València - telèfon (96) 341 69 99.


Còpia Permalink ELI